Hockeygutta utspilt av Sverige igjen
- Vi må bare innrømme at vi taper for et bedre lag, sa landslagssjef Roy Johansen til TV 2 etter kampen. Han sa omtrent det samme etter torsdagens oppgjør, som endte 5-0 til svenskene. Da hang de norske spillerne godt med i en halv time. I fredagens kamp ble det ikke slik, for svenskene satte standard og ledet 2-0 allerede midtveis i første periode. I midtperioden klarte Per-Åge Skrøder å redusere for Norge på stillingen 0-3, men deretter dro svenskene skikkelig fra. Etter to perioder var all spenning utløst for da ledet Sverige 6-1. - Det var tøft, og jeg må bare innrømme at svenskene er gode, sa Mats Rosseli Olsen før han gikk i garderoben fredag.Roy Johansen stilte med et lag i de to kampene mot Sverige som er svært ulikt det laget han skal spille med i VM-turneringen i Finland og Sverige. En del unge spillere har fått sjansen, og de er ikke vant med svenskenes tempo, som skiller seg klart fra det hjemlige norske spillere er vant med fra den norske eliteserien. - Det kommer inn en seks-sju nye spillere nå. En del av dem som spiller i Sverige kommer inn sammen med Patrick Thoresen, sa landslagssjef Johansen. Han varslet utskiftninger allerede i kommende uke, men det blir også utskiftninger i uken deretter. - De kampene vi har spilt mot Sverige nå har viktige for de hjemlige spillerne, som virkelig har fått kjent på nivået med tanke på VM, sa landslagssjefen.- Selv om det har vært tøft, har vi også gjort det vi kan, så disse kampene har vært bra trening, slo Rosseli Olsen fast etter fredagens kamp. Roy Johansen sa også at flere av spillerne han har med i troppen har trent hardt, og han merket at det var noen litt slite og tunge bein på isen på Jordal Amfi fredag kveld. Det ble en tung siste kamp mot Sverige sett med norske øyne. Trøsten får være at det kommer til å bli en sterkere tropp som skal spille de siste oppkjøringskampene mot VM, for etter at NM-sluttspillet er over, og de utenlandske spillerne kommer med i laget, vil det opplagt bedre seg rent nivåmessig. Lars Haugen, som til vanlig spiller i Hviterussland, fikk hvile i fredagens kamp mot svenskene. Veteranen Pål Grotnes innledet mellom stengene på det norske laget, men halvveis i kampen ble han byttet ut med Storhamar-keeper Tommy Johansen, som fikk sin landslagsdebut.
De norske hockeygutta ble utspilt av Sverige igjen. I fredagens kamp på Jordal Amfi ble det svensk seier i treningskampen med 7-1 (2-0, 4-1, 1-0).